નૈઋત્ય ચોમાસુ આગળ વધી રહ્યું છે ત્યારે આગામી 10 અને 11 જૂનના રોજ દક્ષિણ ગુજરાતના વલસાડ, નવસારી, સુરત, ભરૂચ સહિતના કેટલાક ભાગોમાં ભારે વરસાદની આગાહી હવામાન વિભાગે કરી છે. બીજી તરફ, બુધવારે રાજ્યમાં ગરમીનું મોજું યથાવત્ રહ્યું હતું. હવામાં ભેજનું પ્રમાણ સામાન્યથી વધુ રહેતા લોકોએ બફારો સહન કરવો પડ્યો હતો. આગામી દિવસમાં અમદાવાદમાં વાદળછાયુ વાતાવરણ રહેવાથી ગરમી ઘટવાની વકી છે. બુધવારે પણ રાજ્યના વિવિધ શહેરના તાપમાન 40 ડિગ્રીની આસપાસ રહ્યું હતું. અમદાવાદનું તાપમાન પણ 41.9 ડિગ્રી સુધી પહોંચી જવાની સાથે સાથે હવામાં ભેજનું પ્રમાણ સામાન્યથી વધુ રહેતા લોકો પરસેવે રેબઝેબ થયા હતા. બુધવારે 42.3 ડિગ્રી સાથે સુરેન્દ્રનગર રાજ્યનું સૌથી હોટ શહેર બન્યું હતું. ડીસા 41.6 ડિગ્રી, ગાંધીનગર 41.5, વીવી નગર 41.5, વડોદરા 40.3 પારો રહ્યો હતો.